Robert Altman

Robert Bernard Altman (20ma di februaro 1925 - 20ma di novembro 2006) esis Usana cinematografisto, cenaristo e produktisto.

Kinfoya nominato dil Akademio-Premio di Maxim Bona direktisto e duranta figuro dil epoko Nov-Hollywood, Altman egardesis kom neortodoxa pro facar filmi kun alte naturalista ma stiloza e satirala estetiko, nequala la maxim multa Hollywood-filmi.  Il ofte rangizesas kom un ek la maxim bona ed influiva filmifisti en usana cinemo.

Lua stilo di filmifo esis unika inter direktisti, per ke lua temi inkluzis la maxim multa jenri, ma kun "subversiva" interpreto quo ofte dependas de satiro e humuro por expresar lua personala viziono.  Altman ganis reputeso pro esar "anti-Hollywood" e ne-konforma ye e lua temi e direkto-stilo.  Tamen, aktori juis laborar por ilu pro ke ilu kurajigis li improvizar, tale inspiranta lia kreiveso.

Il preferis granda ensemblo-aktorari, e developis multa-strata sonregistrago-tekniko qua produktis samtempa dialogo da plura aktori.  Ico produktis plu naturala, dinamikala, e komplexa experienco por la spektanto.  Il anke uzis multe-movanta kameri e grandigo-lensi por augmentar la aktiveso sur-skrena.  Kritikisto Pauline Kael skribis ke Altman povis "facar film-pirotekniko ek preske nulo."

En 2006, la Akademio di Film-Arti e -Cienci agnoskis la verkaro da Altman per honorumala Akademio-Premio.  Il nultempe ganis Oscar malgre kin nominesi.  Lua filmi MASH (1970), McCabe & Mrs. Miller (1971), e Nashville (1975) selektesis por prezerveso en l'Usana Nacionala Film-Registro.  Altman esas un ek la poka filmifisti qui ganis la Ora Urso che Berlin, la Ora Leono che Venezia, e la Ora Palmo che Cannes.

 Listo de filmi da Robert Altman: 
 1957: The Delinquents
 1957: The James Dean Story
 1968: Countdown
 1969: That Cold Day in the Park
 1970: M* A* S* H
 1970: Brewster McCloud
 1971: McCabe & Mrs. Miller
 1972: Images
 1973: The Long Goodbye
 1974: Thieves Like Us
 1974: California Split
 1975: Nashville
 1976: Buffalo Bill and the Indians
 1977: 3 Women
 1978: A Wedding
 1979: Quintet
 1979: A Perfect Couple
 1980: Health
 1980: Popeye
 1982: Come Back to the Five and Dime, Jimmy Dean, Jimmy Dean
 1983: Streamers
 1983: Secret Honor
 1985: O.C. and Stiggs
 1985: Fool for Love
 1987: Beyond Therapy
 1990: Vincent & Theo
 1992: The Player
 1993: Short Cuts
 1994: Prêt-à-Porter
 1996: Kansas City
 1998: The Gingerbread Man
 1999: Cookie's Fortune
 2000: Dr. T & the Women
 2001: Gosford Park
 2003: The Company
 2006: A Prairie Home Companion

Kategorio:Usana cinematografisti
Kategorio:Usana filmo-produktisti
Kategorio:Usana cenaristi